Ágh István

*Megtörtént csoda*

Ha az ima, beszélgetés  az Úrral,

akkor  vele töltöm minden napom,

hisz verseim  végül is hozzá  szólnak,

melyekre  a  sorsommal válaszol,

költészetemnek ő az  ihletője,

még akkor is, mikor  eszembe sincs,

nem azért áld, mert könyörögtem  érte,

inkább műveim  érdeme  szerint,

én  a  teremtésének  teremtménye,

már létemmel is dicsőítem őt,

istenadta tehetségemmel élve

szóra bírom  a néma csönd előtt,

most épp a kertem  másodvirágzása

nyelvén  adja tudtomra  vigaszát,

csak hogy ebbe a nagy  szomorúságba

bele ne fojtsanak  az őszi fák,

ha verset írtam minden porcikámmal

imádkoztam, és azt teszem  ma is,

időn  kívüli pillanatra várva,

ami az Isten  közelébe visz,

ahol  nem tudom, én vagyok-e én még,

nem fontos  akkor már,  ki  kicsoda?

mintha  szegény Szent Ferenccel  cserélnék,

s rólam szólna a megtörtént csoda.